b'\n_START_ARTICLE_\nOranienburger Stra\xc3\x9fe\n_START_PARAGRAPH_\nOranienburger Stra\xc3\x9fe on katu Saksan p\xc3\xa4\xc3\xa4kaupungin Berliinin keskustassa. Se sijaitsee Mitten kaupunginosassa, pohjoiseen Spreejoesta ja kulkee Hackescher Platzilta luoteeseen Friedrichstra\xc3\x9felle. Katu on nimetty Brandenburgin osavaltiossa sijaitsevan Oranienburgin kaupungin mukaan._NEWLINE_Kadulla on historiaa 1200-luvulle saakka. Sen vanhin tunnettu nimi on Spandauer Heerweg. Nykyisen nimens\xc3\xa4 katu sai virallisesti 26. kes\xc3\xa4kuuta vuonna 1824. 1800-luvulla ja varhaisella 1900-luvulla Oranienburger Stra\xc3\x9fe oli Berliinin juutalaiskeskus. Kadulla on nykyisin alueen natsien h\xc3\xa4vityksen kohteeksi joutuneiden juutalaisten asukkaiden ja kohteiden kunniaksi pystytettyj\xc3\xa4 muistomerkkej\xc3\xa4. Vuosina 1868\xe2\x80\x931877 kadun l\xc3\xa4pi rakennettiin raitiovaunulinja. Nykyisin kadulla liikenn\xc3\xb6iv\xc3\xa4t MetroTram-linjat M1 ja M6._NEWLINE_Huomattavin rakennus Oranienburger Stra\xc3\x9fella on Neue Synagoge, uusi synagoga, joka valmistuttuaan vuonna 1866 oli Berliinin suurin synagoga. Synagoga s\xc3\xa4\xc3\xa4styi kristalliy\xc3\xb6n tuhot\xc3\xb6ilt\xc3\xa4 vuonna 1938 paikallisen poliisikomentajan toimien vuoksi. Vuonna 1943 se suurimmaksi osaksi tuhoutui liittoutuneiden ilmapommituksissa, ja vuonna 1958 It\xc3\xa4-Saksa tuhosi sen rauniot. Synagogarakennus j\xc3\xa4lleenrakennettiin ja avattiin vuonna 1995 museona ja juutalaiskeskuksena._NEWLINE_Kadulla sijaitsee my\xc3\xb6s Tacheles, sodassa pahoin vaurioitunut rakennus, joka oli m\xc3\xa4\xc3\xa4r\xc3\xa4 r\xc3\xa4j\xc3\xa4ytt\xc3\xa4\xc3\xa4 ja purkaa. 1990-luvun alussa  vapaan taiteilijayhteis\xc3\xb6 sai kiinteist\xc3\xb6n rakennussuojelun piiriin. Rakennuksessa on pidetty taiden\xc3\xa4yttelyit\xc3\xa4 ja sit\xc3\xa4 on k\xc3\xa4ytetty ty\xc3\xb6tiloina.'